ߎߙߐ߭ߦ

ߋߥߊߙߕ ߓߍߞߑߝߐߙߘ (ߛߐ߬ߘߐ߲߬ ߘߊ߫ ߕߎߟߊߝߌ߲ ߂߁ ߁߉߄߂ ߟߊ߫)߸ ߊ߬ ߡߊߟߐ߲ߣߍ߲߫ ߦߴߊ߬ ߎߙߐߦ ߕߐ߮ ߟߋ߬ ߡߊ߬߸ ߊ߬ ߦߋ߫ ߗ߭ߊߡߊߌߞ ߘߐ߲ߞߟߌ߬ߟߊ߬ߟߊ ߟߋ߬ ߘߌ߫߸ ߊ߬ ߣߌ߫ ߓߟߏߓߘߎߝߐߟߊ. ߎߙߐߦ ߡߊߟߐ߲ߣߍ߲߫ ߦߋ߫ ߊ߬ ߟߊ߫ ߘߐ߲߬ߞߟߌ ߛߎ߯ߦߊ ߞߎߡߘߊ ߣߌ߲߬ ߘߟߊߡߌ߬ߘߊ߬ߣߍ߲߫ ߦߋ߫ ߊ߲߬ߜ߭ߌߟߋ ߥߞߌߔߋߘߌߦߊ ߟߋ߬ ߘߌ߫.

ߘߋߣߍ߲ߦߊ

ߋߥߊߙߕ ߓߍߞߑߝߐߙߘ ߛߐ߬ߘߐ߲߬ ߘߊ߫ ߕߎߟߊߝߌ߲ ߂߁ ߁߉߄߂ ߟߊ߫߸ ߖߎ߲ߣ ߕߐ߲ߥߣ߸ ߛߍ߲ߕ ߊ߲ߘߑߙߌߥ ߕߌ߲߬ߞߎߘߎ߲ ߘߐ߫߸ ߞߌ߲ߜ߭ߛߑߕߐ߲߬ (ߗ߭ߊߡߊߌߞ). ߊ߬ ߟߊߡߐ߬ ߘߊ߫ ߣߊߡߎ߲ ߘߋ߲ߓߦߊ ߘߏ߫ ߟߋ߬ ߓߟߏ߫߸ ߊ߬ ߣߴߊ߬ ߘߐ߲߬ߞߟߌ߬ߟߊ ߝߣߊ߫. ߊ߬ ߓߊ߫ ߕߘߍ߬ ߦߋ߫ ߓߊ߬ߕߏ߬ߓߏ߲ ߘߏ߫ ߟߊ߬ߛߐ߲߬ߞߐ߬ߕߊ ߛߌ߲߬ߝߏ߲߬ߧߊ߬ߟߊ ߘߏ߫ ߟߋ߬ ߘߌ߫ ߕߌ߲߬ߞߎߘߎ߲ ߓߊ߬ߕߏ߬ߓߏ߲ ߓߌ߬ߟߊ߬ߒ߬ߕߐ߬ߕߊ ߘߏ߫ ߟߋ߬ ߟߊ߫. ߊ߬ ߞߊ߲߬ߕߐ߮ ߎߙߐߦ ߡߊߛߐ߬ߘߐ߲߬ߣߍ߲߬ ߦߴߊ߬ߟߎ߬ ߟߊ߫ ߘߋ߲ߓߦߊ ߞߣߐߡߐ߮ ߘߏ߫ ߟߋ߬ ߘߋߣߍ߲ߕߐ ߟߊ߫ ߞߟߌߟߌ ߝߍ߬߸ ߡߍ߲ ߕߎ߲߬ ߕߍ߫ ߛߋ߫ ߟߴߊ߬ ߕߐ߮ ߓߍߞߑߝߐߙߘ ߝߐ߫ ߟߊ߫. ߓߍߞߑߝߐߙߘ ߞߊ߬ ߞߊ߬ߙߊ߲ ߞߍ߫ ߘߍ߲ߤߊ߲ߕߐ߲ߥߣ ߞߊ߬ߙߊ߲߬ߕߊ ߛߊ߯ߘߊ߫ ߝߌߟߊߣߊ߲ ߠߋ߬ ߟߊ߫߸ ߞߌ߲ߜ߭ߛߑߕߐ߲߬. ߞߵߊ߬ ߕߏ߫ ߝߏߣߌ߲ߞߋߦߊ ߏ߬ ߟߋ ߘߐ߫ ߛߊ߫߸ ߊ߬ ߞߊ߬ ߟߎߥߌߛ ߔߑߙߌߡߊ߫ ߟߊ߫ ߘߐ߲߬ߞߟߌ ߟߊߡߍ߲߫߸ ߊ߬ ߣߌ߫ ߖߋ߬ߡߛ ߓߑߙߐ߲ߥ߸ ߙߐߕ ߓߑߙߐ߲ߥ߸ ߝߊߕߛ ߘߏߡߌߣߏ߫߸ ߙߐߝߎߛ ߕߐߡߊߛ߸ ߊ߬ ߣߌ߫ ߛߑߡߌߟߋ߫ ߟߥߌߛ, ߟߎߥߌߛ ߖߐߙߑߘߊ߲ ߝߊ߲߭ ߠߊ߫ ߞߎߡߦߊ ߝߐߣߍ߲ ߠߎ߬ ߝߊ߲߭ ߣߌ߬ߣߌ߬ ߘߴߊ߬ ߡߊ߬.

ߊ߬ ߟߊ߫ ߥߎ߬ߛߎ

ߊ߬ ߖߌ߭ ߛߌ߰ ߘߊ߫ ߡߊߗߎߞߌ߫ ߘߍ߬ߘߊ ߟߋ߬ ߓߟߏ߫߸ ߊ߬ ߞߵߊ߬ ߟߊ߫ ߓߟߏߡߞߊ ߥߎ߬ߛߎ ߘߊߡߌ߬ߣߊ߫ ߁߉߆߁ ߠߊ߫ ߟߋ߬ ߦߏ߫ ߘ ߗ߭߸ ߘߌߞߌߋ ߥߐ߲ߜ߭ ߞߊ߲ߞߋ ߟߋ߬ ߡߊ߬ (ߏ߬ ߦߋ߫ ߞߟߌ߫ ߟߴߊ߬ ߛߎ߲ ߠߊ߫ ߟߋ߬ ߞߏ߫ ߘߐ߬ߞߑߕߐ߬ ߘߌߞߌߋ߸ ߊ߬ ߣߊ߬ ߘߊ߫ ߞߍ߫ ߘߌߞߌߋ ߘߊߌߣߊߡߌߞ ߘߌ߫ ߞߐ ߟߊ߫)߸ ߞߊ߬ ߣߊ߬ ߕߏ߫ ߦߟߍ߬ߡߊ߲߬ ߠߊ߫ ߛߊ߯ߦ ߖߌ߬ߐߙߖ ߘ߭ߍ߬ ߊߕߏߡߌߞ ߞߊ߲߬. ߓߍߞߑߝߐߙߘ ߓߊ߯ߙߊ߫ ߘߴߏ߬ ߞߐ߫ ߛߊ߯ߦ ߞߏߞߑߛߐ߲߫ ߘߐߘ ߝߐߟߌߓߏߟߏ߲ ߠߊ߫߸ ߞߏ߬ߣߵߊ߬ ߕߘߍ߬ ߦߋ߫ ߛߙߍߘߍ߫ ߝߌߟߊߣߊ߲ ߠߋ߬ ߘߌ߫ ߦߋ߲߬߸ ߞߵߊ߬ ߕߘߍ߬ ߞߌ߲ߜ߭ ߛߑߕߌߕ߸ ߘ߭ߍ߬ ߐߜ߭ߑߟߌ ߥߊ߲ߣ (ߗߋ߬ߖߎ߮ ߥߟߊ߫ ߗߋ߬ߖߎ߰ ߞߋߟߋ߲) ߠߋ߬ ߕߘߍ߬ ߦߋ߫ ߛߙߍߘߍ߫ ߝߟߐ ߡߊߡߙߊ߬ ߟߊ߫. ߏ߬ ߣߊ߬ ߘߊ߫ ߟߊߓߊ߬ߕߏ߬ ߥߎ߬ߛߎ ߘߏ߫ ߟߊ߫ ߛߊ߯ߦ ߔߍ߯ߛߌ߬ ߝߍ߬߸  ߦߊ߬ߣߌ߲ ߏ߬ ߞߍߕߐ߫ ߞߌ߲ߜ߭ ߕߐߓߌ߬ ߟߊ߫ ߡߍ߲ߞߊ߲ ߞߊ߲ߞߋ ߤߎ߲ߡߑߕߐ߲ߥߣ ߤߊߌߝߊ߬ ߟߊ߫. 
ߓߍߞߑߝߐߙߘ ߟߊ߫ ߝߜߍ߬ߟߋ߲߬ ߘߝߊߓߊߟߌ ߝߟߐ ߞߍ߫ ߘߊ߫ ߘߊߌߣߊߡߌߞ ߝߋߛ߭ߐ߲ ߠߋ ߟߋ߬ ߘߌ߫ (߁߉߆߉) ߟߊ߫߸ ߏ߬ ߦߋ߫ ߞߋߌߕ ߤߐߘߑߛߐ߲߬ ߠߊ߫ ߟߊ߬ߥߟߏ߬ߟߌ ߟߋ߬ ߘߌ߫. ߟߌ ߛߑߞߙߊߗ ߟߋ߬ ߕߎ߲߰ ߘߴߏ߬ ߟߊ߫߸ ߟߊ߬ߥߟߏ߬ߓߊ߮ ߍߙߕ ߙ߭ߊߌߕߑߝߐߟ ߙ߭ߐ߭ߟߊ߬߸ ߔߌߕߍ߫ ߕߐߛ߭ ߝߍ߬. ߖߡߊߌߞ ߝߐߟߌߟߊ߫ ߖߐ߲߭ߣ ߤߏߟߕ  (ߔߙߊߜ߭ߐ߲߫ ߘߐ߲߬ߞߟߌ߬ߟߊ߬ߟߊ ߢߣߊߡߊ) ߞߊ߬ ߓߍߞߑߝߐߙߘ ߟߊ߫ ߕߏߛߕ ߘߐ߲߬ߞߟߌ ߘߎߞ ߙߋߌߘ ߟߊߡߍ߲߫ ߘߐ߲߭ ߘߏ߫ ߝߍ߬. ߤߏߟߕ ߞߊ߬ ߙߋߌߘ ߟߊߟߐ߲ߠߌ߲ߦߊ߫ ߘߐ߲߬ߞߟߌ ߟߊ߫ ߓߘߍ߬ߦߊ ߟߊ߫߸ ߞߊ߬ ߓߊ߲߫ ߞߵߊ߬ ߢߌߣߌ߲߫ ߓߍߞߑߝߐߙߘ ߝߍ߬ ߞߴߊ߬ ߦߋ߫ ߣߵߊ߬ߟߎ߬ ߦߋ߫ ߢߐ߲߮ ߦߋ߫߸ ߏ߬ ߞߍ ߟߊ߬ߞߎ߲߬ߘߎ߬ߟߌ ߓߍ߲߬ߘߐ ߘߏ߫ ߞߍ߫ ߘߊ߫. ߓߍߞߑߝߐߙߘ ߟߊ߫ ߘߐ߲߬ߞߟߌ߫ ߝߌ߬ߟߊ߫ ߝߟߐ ߟߎ߬ ߞߍ߫ ߘߊ߫ "ߕߑߙߌߖ߭ߐ ߊߌߛߟ ߟߋߓߏߟ" (ߟߘߊ߬ߙߏ߬ߟߌ߫ ߕߌ߲ߙߋ߲ ߞߊ߲ߠߊߛߓߍ) ߁߉߇߀ ߟߊ߫߸ "ߥߋߞ ߘ߭ߍ߬ ߕߐ߲ߥ" (ߛߏ ߟߊߥߟߌ߬ ߥߟߊ߫ ߛߏ ߟߊߞߎߣߎ߲߫ ߟߊߞߎߣߎ߲߫) ߣߌ߫ "ߥߌߍߙ ߦߎ ߕߎ߫ ߘ߭ߍ߬ ߓߐߟ" (ߌ ߡߊ߬ߛߘߌ ߞߍ߫ ߕߏ߬ߟߊ߲ ߘߌ߫), ߒ߬ߓߊ߬ ߏ߬ ߟߎ߫ ߟߋ߬ ߞߊ߬ ߖߡߊߌߞߌߞߊ ߟߎ߬ ߜߘߌ߫ ߊ߬ ߟߊ߫ ߞߏ ߘߐ߫ ߞߴߊ߬ ߦߋ߫ ߞߊ߬ߝߏ ߢߎߡߍߙߋ߲߫ ߘߐ߲ߞߟߌߟߊߟߊ ߟߎ߬ ߘߐ߫ ߢߊ߬ߣߊ ߟߎ߬ ߘߏ߫ ߟߋ߫ ߘߌ߫. ߊ߬ ߥߊ߫ ߘߊ߫ ߓߊ߯ߙߊ߫ ߟߊ߬ߥߟߏ߬ߟߌ߫ߟߊ߫ ߜߘߍ߫ ߟߎ߫ ߝߍ߬ ߕߌ߲ ߘߐ߫ ߏ߬ ߟߋ ߞߐ߫ ߦߏ߫ ߟߌ ߛߞߑߙߊߗ ߔߍߙߋ߬߸ ߓߐߣߌ߫ ߟߌ߫߸ ߝߊߌߟ ߔߑߙߍߕ߸ ߛߏ߯ߣߌߦߊ߫ ߔߐߕߌ߲ߜ߭ߊ߬߸ ߙߎߔߌ ߋߘߑߥߊߙߘ߸ ߊߟߑߝ߭ߍ߲ ߙߍ߲ߜ߭ߑߟߌ߲߬߸ ߊ߬ ߣߌ߫ ߟߐߌߘ ߘߍߟߋ߬. ߁߉߇߁ ߠߊ߫, ߊ߬ ߞߵߊ߬ ߟߊ߫ ߛߎߓߍ߬ߛߎ߮ߓߍ ߦߌߟߡߊ "ߘ߭ߍ߬ ߔߙߊߜ߭ߐ߲ߛ ߘ߭ߍ߬ ߕߊߌߘ ߌߛ ߤߊߌ" ߟߊߓߐ߫. ߊ߬ ߞߵߊ߬ ߟߊ߫ ߓߐߟߌ߫ ߝߟߐ ߞߍ߫ ߞߊ߬ ߥߊ߫ ߡߊ߲߫ߛߊ߬ߟߊ߫ ߘߍ߬ߣߍ߲ ߠߋ߬ ߘߐ߫ ߁߉߇߂ ߟߊ߫߸ ߝߐߟߌߟߊ߫ ߙߐߦ ߛ߭ߊ߯ߙߑߟߋ߫ ߣߌ߫ ߡߊߞߛ ߙߏߡߌߏ߫ ߝߍ߬. ߘߐ߬ߦߊ߰ߟߊ߬ߟߌ ߏ߬ ߛߌ߲߬ߝߏ߲߬ߧߊ߫ ߘߊ߫ "ߙߌߕߊ߫ ߣߌ߫ ߓߋߣߌ ߞߌ߲ߜ߭" ߟߎ߫ ߟߋ߬ ߓߟߏ߫߸ ߏ߬ ߟߎ߫ ߡߍ߲ ߠߎ߬ ߕߘߍ߬ ߦߋ߫ ߙ & ߘ «R & D» ߟߊ߬ߞߎ߲߬ߘߎ߲߬ߟߌ߬ߘߊ ߕߌ߱ ߟߎ߬ ߘߌ߫, ߡߍ߲ ߦߋ߫ ߛߑߕߊ߲ߝߐߙߘ ߞߐ߲߬ߞߍ ߞߊ߲߬ ߟߐ߲ߘߐ߲߬. ߎߙߐߦ ߟߊ߫ ߕߌ߲ߛߐ߲߫ «Album» "ߘߑߙߌߍߘ ߌ߲ ߋ߬ ߓߊߓߌߟߐ߲ߣ" (ߞߎ߲߬ߡߊ߬ߜߊ߲ ߦߋ߫ ߓߊߓߌߟߐ߲ߣ) ߟߊߓߐ߫ ߘߊ߫ ߊߡߍߙߌߞߌ߬ ߜߙߋ ߣߴߋߙߐߔߎ߬ ߣߌ߫ ߖߡߊߌߞߌ߬ ߟߎ߬ ߘߐ߫ ߝ߭ߌߙߑߖߌߣ ߙߌ߬ߞߐ߯ߘߛ ߟߋ߬ ߓߟߏ߫ ߁߉߇߅ ߟߊ߫. ߊ߬ ߟߊ߫ ߕߌ߲ߛߐ߲ ߏ߬ ߞߊ߬ ߛߊ߲ߞߊ߫ ߛߐ߬ߘߐ߲߫ ߛߊ߲߬ߠߌ߲ ߘߐ߫ ߡߊ߲߬ߛߊ߬ߟߊ߫ ߘߍ߬ߣߍ߲ ߠߋ߬ ߘߐ߫ ߝߊ߲߭ ߓߍ߫߯ ߘߌ߫߸ ߞߵߏ߬ ߛߊߓߎ߫ ߞߍ߫ "ߝ߭ߌߙߑߖߌߣ ߙߌ߬ߞߐ߯ߘߛ" ߣߴߊ߬ ߝߎ߲ߞߎ߲ ߠߎ߬ ߕߘߍ߬ ߦߋ߫ ߦߙߌߥߊ ߘߊߞߘߐ߫ ߏ߬ ߕߎ߬ߡߊ ߟߊ߫. ߊ߬ߟߋ߫ ߕߐ߲ߛߐ߲ "ߘ߭ߍ߬ ߕߑߙߊߞ ߙ߭ߐ߲߭ߣߍ߬ߥߋ ߜ߭ߍ߯ߙߛ" "ߛߎ߲ߞߎߘߎ߲߫ ߓߏ߰ߙߌ߬ߓߊ߰ߕߐ ߝߏ߲߬ߝߏ߲" ߟߊߓߐ߫ ߘߊ߫ ߜߋ߲߬ߞߋߟߋ߲ ߠߋ߬ ߘߴߋߙߐߔߎ߬ ߊ߬ߟߋ߬ ߛߊ߲߬ ߞߋߟߋ߲ ߠߊ߫. "ߘߑߙߌߍߘ ߌ߲ ߋ߬ ߓߊߓߌߟߐ߲ߣ" ߠߊ߫ ߟߊ߬ߥߛߊ߬ ߛߐߘߐ߲ ߞߍ߫ ߘߊ߫ ߛߊߓߎ߫ ߘߌ߫ ߕߏߣߌ ߙߏ߬ߓߌ߲ߛߐ߲߬ ߞߊ߬ ߘߐ߲߬ߞߟߌ߫ ߕߌ߲ߛߐ߲߫ ߕߎ߲߰ߣߍ߲߬ߢߐ߲߰ߠߊ ߟߎ߬ ߟߊߓߐ߫: ߣߊ߬ߕߌ ߙߋߓߍߟ (ߝߘߊ߬ߝߌ߲߬ߠߊ߫ ߟߊ߫ ߎ߳-ߙߐ߭ߦ «ߝߊ߬ߕߐ») (߁߉߇߆), ߙ߭ߊߛߑߕߊ ߊ߲߬ߓߊߛߊ߬ߘߐ߫ (߁߉߇߇), ߊ߬ ߣߌ߫ "ߖߊ߭ ߛߐ߲ ߐ߬ߝ ߊߝߑߙߌ߬ߞߊ߫" (߁߉߇߈) ߠߊ߫. ߊ߬ ߟߊ߫ ߛߘߊߞߘߎߛߘߊ߫ ߛߐߘߐ߲ ߞߍ߫ ߘߴߊ߬ ߟߊ߫ ߣߊ߬ߕߌ ߙߋߓߍߟ ߟߋ߬ ߓߟߏ߫ ߡߍ߲ ߠߊߓߐ߫ ߘߊ߫ ߁߉߇߆ ߟߊ߫ ߝ߭ߌߙߑߖߌߣ ߝߑߙߐ߲ߕ ߟߊ߲ߌߣ ߓߟߏ߫ ߣߌߗ߭ߍߙߌߦߊ߫ ߣߌ߫ ߝߊ߬ߙߊ߲߬ߛߌ߫ ߝߣߊ߫߸ ߝ߭ߌߙߑߖߌߣ ߣߌ߫ ߔߏߟߌߘߐߙ ߟߎ߫ ߘߐ߫. 

ߎ–ߙߐߦ ߞߵߊ߬ ߖߘߍ߬ߞߊ߬ߣߌ߲߬ ߘߐ߲ߞߟߌ߫ ߞߊ߲ߞߋ ߘߊߡߌ߬ߣߊ߬ ߁߉߇߈ ߠߋ߬ ߟߊ߫߸ ߊ߬ ߞߊ߬ ߡߍ߲ ߕߐ߯ߟߊ߫ ߞߏ߫ ߛߑߕߐ߯ ߜ߭ߊߝ߭, ߡߍ߲ ߕߐ߯ߟߊߣߴߊ߬ ߓߟߏ߫ ߊ߬ ߟߊ߫ ߘߐ߲߬ߞߟߌ ߘߏ߫ ߟߊ߫. ߊ߬ ߟߊ߫ ߘߐ߲߬ߞߟߌ߬ ߞߊ߲ߞߋ ߞߊ߬ ߝߏߣߌ߲ߞߋ߫ ߥߟߌ߬ߕߐ ߛߌߦߊߡߊ߲߫ ߠߎ߫ ߟߊ߫ ߗߋߘߊ߮ ߛߊ߲ߞߘߐߕߊ߬ ߢߎߡߍߙߋ߲߫ ߘߐ߲ߞߟߌߟߊߟߊ ߟߎ߬ ߘߐ߫ ߦߏ߫ ߙߊ߲ߞߌ߲߫ ߖߏ߭ߌ߸ ߖߊ ߛߞߑߙߌߥ߸ ߗߊ߯ߙߑߟߌߛ ߗߊߔߑߟߌ߲߫߸ ߊ߬ ߣߌ߫ ߖߏߛ ߥߊߟߍߛ. ߔߐߔ ߞߙߎ ߓߑߟߐ߲ߘߌ ߡߍ߲ ߠߊ߫ ߘߐ߲߬ߞߟߌ ߞߊ߬ ߘߎߢߊ߫ ߟߊߝߏ߬ ߞߘߍߜߍ߫߹ ߊ߬ ߛߓߍߣߍ߲߫ ߕߘߍ߬ ߏ߬ ߟߊ߫ ߝߜߍ߬ߟߋ߲ ߝߏ߬ߙߏ߲ ߞߊ߲߬ ߞߏ߫ "ߘ߭ߍ߬ ߕߊߌߘ ߌߛ ߤߊߌ"߸ ߁߉߈߀ ߠߊ߫. ߏ߬ ߞߊ߬ ߝ߭ߌߙߑߖߌߣ ߟߐ߬ ߊ߬ ߓߟߏ߫ ߟߞߊߟߌߦߊ߫ ߟߊ߫ ߞߊ߬ ߎ-ߙߐ߭ߦ ߟߊ߫ ߁߉߆߇ ߣߌ߫ ߁߉߇߁ ߠߎ߬ ߞߎ߲߬ߝߊ߰ߣߍ߲߬ ߞߘߐ ߟߊߓߐ߫ ߟߊ߫ ߜߋ߲߬ߞߋߟߋ߲ ߘߴߊ߬ߟߋ߬ ߛߊ߲߬ ߞߋߟߋ߲ ߠߊ߫. ߊ߬ ߟߊ߫ ߕߌ߲ߛߐ߲߫ ߔߑߙߋ ߝߊ߮ ߘߊ߱ ߔߌߔߏߟ ߟߊߓߐ߬ ߘߊ߫ ߂߀߁߂ ߟߋ߬ ߟߊ߫. 

ߎ-ߙߐ߭ߦ ߕߘߍ߬ ߘߊ߫ "ߕߑߙߎߦ ߟߐ߭ߝ߭" (ߦߙߊ߬ߓߌ߫ ߕߎ߬ߢߊ߬ߡߊ) ߟߊߟߌ߸ ߡߍ߲ ߟߊ߫ ߘߊ߫ ߕߎߟߛ ߍ߲߬ߘ ߡߋ߮ߕߊߛ «Toots and the Maytals» ߟߎ߫ ߓߟߏ߫, ߡߍ߲ ߞߊ߬ ߜ߭ߑߙߊߡߌ ߞߎ߫ߢߊ߬ߘߐ «Grammy Award» ߛߐ߬ߘߐ߲߫ ߂߀߀߄ ߠߊ߫߸ ߙߜ߭ߋ߫ ߕߌ߲ߛߐ߲߫ ߢߣߊߡߊ ߟߎ߫ ߘߐ߫, ߊ߬ ߓߊ߲߫ ߘߊ߫ ߞߊ߬ ߕߘߍ߬ ߘߐ߲߬ߞߟߌ߬ߟߊ߬ߟߊ߫ ߡߊߟߐ߲ߣߍ߲߫ ߛߌߦߊߡߊ߲߫ ߜߘߍ߫ ߟߎ߫ ߝߍ߬ ߘߐ߲߬ߞߟߌ߫ ߟߊ ߘߐ߫ ߦߏ߫: ߥߊ߫߯ߌߟߌ ߣߋߟߑߛߐ߲߬߸ ߋߙߌߞ ߞߑߟߊߔߑߕߐ߲߬߸ ߖߍߝ ߓߍߞ߸ ߔߑߙߋߦ ߊߣߊߛߑߕߋߛߌߏ߫߸ ߜ߭ߑߙ߭ߌ߲ ߛߑߕߋߝߊߣߌ߫ \ ߣߏ߭ ߘߐߔߕ߸ ߓߍ߲ߣ ߤߊ߯ߔߍ߬߸ ߓߏߣߌ ߙߍߕ߸ ߡߊߣߎ ߗߊߏ߸ ߘ߭ߍ߬ ߙߎߎߕ߸ ߙߊߍ߲߫ ߊߘߊߡߛ߸ ߞߋߌߕߝ ߙߌߗߊ߯ߘ߸ ߕߎߎߕߛ ߤߊߌߓߊߕ߸ ߔߏߟ ߘߎߜ߭ߑߟߊߛ߸ ߖߊ߬ߞߌ߯ ߖߊߞߑߛߐ߲߬߸ ߞߍ߲ߣ ߓߎߎߕߍ߬߸ ߊ߬ ߣߌ߫ ߘ߭ߍ߬ ߛߑߞߍߕߊߟߌߕߍߛ. ߊ߬ ߞߊ߬ ߖߡߊߌߞߌ߬ "ߐߙߑߘߊ ߐ߬ߝ ߘߌߛߑߕߍ߲ߞߑߛߌߦߐ߲߫߫" (ߟߊߒߡߊߢߐ߲߯ߕߍ ߖߡߊ߬ߙߌ) ߞߎ߲߬ߧߊ߬ߘߐ ߘߏ߫ ߛߐ߬ߘߐ߲߬ ߂߀߀߇ ߟߊ߫ ߡߍ߲ ߝߘߊ߫ ߘߊ߫ ߖߡߊߌߞߌ߬ ߞߎ߲߬ߠߊ߬ߛߌ߮ ߟߎ߬ ߟߊ߫, ߞߵߊ߬ ߛߊߓߎ߫ ߞߴߊ߬ ߟߊ߫ ߡߊ߬ߜߍ߲ ߘߌ߫ ߘߐ߲߬ߞߟߌ߬ߟߊ߬ߟߊ ߟߎ߫ ߘߐ߫. 

ߊ߬ ߟߊ߫ ߟߊ߬ߞߎ߲߬ߘߎ߬ߟߌ߫ ߝߟߐ ߞߍ߫ ߘߊ߫ "ߘ߭ߍ߬ ߞߐߡߌ߲ߜ߭ ߐ߬ߝ ߖߊ߭ ߖߊ߭" ߘߐ߲߬ߞߟߌ ߟߋ߬ ߘߌ߫ ߘߌ߱ߖߋ ߓߊߕߏ߬ߟ ߖߊ߬ߕߋ߬ߘߐ߬ߛߌ߮ ߘߐ߫: "ߛߑߟߊ߮ ߍ߲߬ߘ ߙߐߓߌ" ߣߌ߫ "ߙߎߎߕ ߙߊߘߌߞߛ" ߟߊ߫ ߛߊ߲ߞߊߢߐ߲߯ߦߊ ߟߊߓߐ߫ ߘߊ߫ ߂߀߂߃ ߞߏ߲ߓߌߕߌ߮ ߟߊ߫߸ ߣߴߊ߬ ߟߊߥߟߏ߫ ߘߊ߫ ߜ߭ߙߊߡߌ ߟߊ߫ ߘߐ߲߬ߞߟߌ߬ߟߊ߬ߟߊ߫ ߕߐ߯ߦߊߣߍ߲ ߣߌ߫ ߟߊ߬ߥߟߏ߬ߟߌ߫ߟߊ߫ "ߤߍߙߑߡߊ߲ߣ ߘߐ߲ ߞߊߡߍߟ ߛߑߝߐߙߑߖ߭ߌߣߌ߫" ߟߎ߫ ߓߟߏ߫.

ߎ-ߙߐߦ ߟߊ߫ ߘߐ߲߬ߞߟߌ ߣߌ߫ ߙߊߛߑߕߊߝߊߙߌ߫

 ߙߊߛߑߕߊߝߊߙߌ߫ ߟߋ߬ ߞߍ߫ ߘߊ߫ ߎ߳-ߙߏߦߌ߫ ߟߊ߫ ߘߐ߲߬ߞߟߌ߫ ߡߊߦߋߙߋ߲ߣߍ߲ ߠߎ߬ ߘߏ߫ ߘߌ߫ ߞߵߊ߬ ߘߊߡߌ߬ߘߊ߬ ߊ߬ ߟߊ߫ ߜߋ߲߬ߞߋߟߋ߲ (ߛߌ߲ߜ߭ߏߟ) ߝߟߐ ߡߊ߬ ߞߊ߬ ߕߊ߯ ߓߌ߬ߟߊ߬ ߊ߬ ߟߊ߫ ߘߐ߲߬ߞߟߌ ߕߌ߲ߛߐ߲߫ (ߊߟߌߓߐ߲ߡ) ߠߊߓߊ߲߫ «Pray Fi Di People» ߡߊ߬.  ߓߍߞߑߝߐ߯ߘ ߟߊ߫ ߜߋ߲߬ߞߋߟߋ߲߫ ߝߌߟߊߣߊ߲ (ߡߙߊ߬ߟߌ߬ߟߊ߫ ߢߣߊߡߊ߫-ߢߣߊߡߊ) (The "Rightful Rulers) ߟߊߓߐ߫ (߁߉߆߉) ߟߊ߫߸ ߡߍ߲ ߘߊߦߟߍ߬ ߘߊ߫ ߙߊߛߌߕߊߝߊߙߌ ߟߊߥߊ߲߬ߞߊ߬ߟߌ ߘߌ߫, ߡߍ߲ ߟߊ߫ ߘߊ߫ ߋߗߏ߯ߔߌ߫ ߞߊ߲߫  ߊߡߎߤߊߙߌ ߘߐ߫:

 ߞߌߓߌߙ ߊߡߑߟߊߞ (ߖߊ ߟߊ߫ ߓߏ߲߬ߧߊ)
 ߞߋߘߊߡߊߥߌ߫ ߙߊߛ ߝߋߕߊߙߌ߫ (ߘߊ߲ߠߌ߲ߠߊ߫ ߝߟߐ)
 ߞߌߘߊߡߊߥߌ߫ ߌߦߋߛߎߛ ߞߙߌߛߑߕߐߛ (ߌߛߊ߫ ߟߊ߬ߞߛߌ߬ߟߌ߬ߟߊ߫ ߓߛߍ)
 ߟߍߓߑߘߊߡߊ߫ ߡߊߓߙߊߞ ߌߛߊߘ
 ߕߋߣߊߦߌߛߑߕߌߟߑߜ߭ߣ (ߞߐ߲߬ߘߐ߲߬ߠߌ߲)

 ߊ߬ ߟߊ߫ «"Joyful Locks"» ߣߌߟߊߛߍߥߊ ߞߎ߲߬ ߘߊ߲߲ (߁߉߇߅) ߦߴߊ߬ ߟߊ߫ ߝߜߍ߬ߟߋ߲߫ ߜߛߊ߬ߞߍ߬ߟߊ ߘߏ߫ ߟߋ߬ ߘߌ߫ ߡߍ߲ ߦߋ߫ ߟߍ߲ߝ߭ߊߟ ߕߐߡߑߛߐ߲ߡ ߠߊ߫ «"Don't Cut Off Your Dreadlocks"» ߌ ߞߴߌ "ߞߎ߲߬ߛߌ ߡߊߕߍ߰ ߘߋ߬" ߘߐ߫; ߏ߬ ߕߘߍ߬ ߦߋ߫ ߘߏ ߟߎ߬  ߖߎ߬ߛߎߟߐ ߟߋ߬ ߘߴߊ߬ߟߎ߫ ߞߎ߲߬ߛߌ ߟߎ߬ ߟߊߕߏ ߟߊ߫߸ ߛߴߊ߬ߟߎ߫ ߘߌ߫ ߖߊ߲߰ߧߊ߫". ߎ-ߙߐߦ ߟߊ߫ ߘߐ߲߬ߞߟߌ ߓߐ߫ ߞߏ߫ ߝߟߐ ߣߴߊ߬ ߟߊ߫ ߝߜߍ߬ߟߋ߲߫ ߜߛߊ߬ߞߍ߬ߟߊ «Disc Jockey» ߟߎ߬ ߝߌ߬ߟߊ ߓߍ߯ ߞߎߡߊ߫ ߘߊ߫ ߛߊߡߑߛߐ߲߫ ߞߊ߲߬ ߡߍ߲ ߞߏߝߐߣߍ߲߫ ߦߋ߫ ߟߌ߲߬ߖߌ߯ߟߌ ߘߐ߫ ߣߴߊ߬ ߞߍ߫ ߘߊ߫ ߘߌ߯ߣߊ ߘߊߞߊ߲ ߘߏ߫ ߘߌ߫߸ ߦߴߊ߬ ߞߎ߲߬ߛߌ ߘߊ߲߲ߘߊߟߌ ߘߊ߬ߙߌ߬ߣߊ߲߬ߞߏ ߟߎ߫, ߦߴߊ߬ ߛߓߍߣߍ߲߫ ߝߙߍߕߍ ߞߊ߬ߝߊ ߛߌ߰ߘߊ߫ ߛߓߊߣߊ߲ ߘߐ߫ ߢߊ ߡߍ߲ ߡߊ߬. 

ߦߟߌߡߊߛߙߋ ߟߎ߬ 
ߦߌߟߡߊ:ߘߐ߲߬ߞߟߌ
ߦߌߟߡߊ:ߘߐ߲߬ߞߟߌ߬ߟߊ߬ߟߊ
ߦߌߟߡߊ:ߎߙߐ߭ߦ
ߦߌߟߡߊ:ߘߐ߬ߝߐ